Nóg 'n polisielid doodgeskiet | Netwerk24
Deur Hanti Otto 24 Mei 2020 18:45
Kol. Brenda Muridili, polisiewoordvoerder, sê dit was die tweede keer die naweek dat genl. Khehla John Sithole, nasionale polisiekommissaris, sy meegevoel aan 'n polisielid se familie moes betuig. Vrydagaand is 'n konstabel in KwaZulu-Natal doodgeskiet.
Volgens Muridili het het konst. Thabo Mdluli en twee kollegas, 'n sersant en nog 'n konstabel, Saterdagaand patrolliewerk in Kwaggafontein, Mpumalanga, gedoen.
"Langs die R573-pad in Vlaklaagte het hulle 'n Toyota Corolla gesien met die noodligte aan. Toe hulle ondersoek instel, het die voertuig weggejaag en die polisie is agterna.
"Ná 'n jaagtog van etlike kilometer het die voertuig stilgehou. Iemand het uitgeklim en op die polisie geskiet.
Die polisielede het teruggeskiet, maar Mdluli is getref.
Terwyl sy kollegas hom probeer help het, het die mense in die voertuig weggehardloop.
"By nadere ondersoek het die polisie iemand in die voertuig gevind. Hy het vertel dat hy aangehou is nadat sy voertuig gekaap is. Hy is glo deur drie mense in 'n voertuig met blou ligte voorgekeer," sê Muridili.
Die polisie het 'n 72-uur-aksieplan in werking gestel om die voorval te ondersoek.
Sithole sê alles moontlik moet gedoen word om mense aan te keer wat voorgee om polisielede te wees en "niksvermoedende wetsgehoorsame burgers kaap".